paragraph_text: Teodozije je umro 395. godine, a naslijedili su ga sinovi Arkadije i Honorije. Arkadije je naslijedio Istočno Rimsko Carstvo, a Honorije Zapadno Rimsko Carstvo. Arkadije se nije pokazao mnogo zainteresiranim za vladanje, a Honorije je još uvijek bio maloljetan, pa je u njegovo ime vladao "magister militum" Stilihon. Prema Edwardu Gibbonu, Alarik se nadao tituli vrhovnog vojskovođe (lat. Magister Militum) i bio odbijen. Među Vizigotima je vladalo nezadovoljstvo zbog pretrpljenih velikih gubitaka jer su ih Rimljani izlagali nepotrebnim opasnostima što je bio način da gotska plemena oslabe. Nakon bitki nagrade za vjerno služenje su izostajale, te su oni prema starom gotskom običaju popeli Alarika na štit i proglasili ga kraljem.